Forbipasserende opdagede ild i en udestue, og beredskab og politi rykkede ud.

En udestue ved en landejendom på Halsmandsbrovej mellem Ejdrup og Vegger stod onsdag middag i flammer. Beredskabet blev alarmeret klokken 12 af en forbipasserende, der kunne se, at udestuen var overtændt. Beredskab og politi rykkede ud, og da de var fremme, havde ilden bredt sig til et stuehus. Og ifølge Nordjyllands Beredskab gik branden gennem taget på stuehuset og raserede selve huset. - Der har ikke været fare for hverken dyr eller mennesker. Der var ingen hjemme ud over en hund, men den skulle være i sikkerhed, siger vagtchef ved Nordjyllands Politi Torben Larsen. Politiet har været i kontakt med en beboer i huset. Teknikere skal nu undersøge, hvorfor branden opstod. Nordjyllands Beredskab forventer, at efterslukningen vil vare det meste af aftenen.